**Lužniki** (ven. Лужники) on Hamovnikin piirissä Moskovassa Venäjällä sijaitseva jalkapallo- ja entinen yleisurheilustadion.

Sisänäkymää vanhasta stadionista.
Uudelleenrakennettu stadion syyskuussa 2017.
Lužnikin nimi oli vuoteen 1992 asti (ven. Большая спортивная арена Центрального стадиона имени В. И. Ленина, *Bolšaja sportivnaja arena Tsentralnogo stadiona imeni V. I. Lenina*, engl. *Grand Sports Arena of the Central Lenin Stadium*), vapaasti suomennettuna Leninin keskusstadion. Stadion on osa laajempaa urheilukompleksia, johon kuuluu muun muassa uimahalli, jäähalli sekä useampi sisäpalloiluareena.

Lužniki sijaitsee Moskova-joen rannalla noin 5,5 kilometriä Kremlistä (keskustasta) lounaaseen. Stadionille kulku käy metrolla, Lužnikia lähellä ovat metroasemat Sportivnaja ja Vorobjovy Gory.

Lužnikin katsojakapasiteetti on 81 000 (kaikki katettuja istumapaikkoja) ja se tekee siitä Venäjän suurimman stadionin. Stadionia ovat käyttäneet pääasiassa jalkapalloseurat Torpedo ja Spartak. Nykyisin Venäjän maajoukkue pelaa siellä osan otteluistaan. Tosin joukkueella on myös toinen kotistadion Sotšissa, jossa on lumettomat olosuhteet pelaamiseen ympäri vuoden, toisin kuin Moskovassa.

Historia
--------

Lužnikilla pelattiin vuoden 1957 jääkiekon maailmanmestaruuskilpailujen loppuottelu Neuvostoliiton ja Ruotsin välillä. Ottelua seurasi maailmanennätysyleisö 55 000 ihmistä.

Lužniki (silloin vielä entisellä nimellään) oli Moskovassa järjestettyjen vuoden 1980 kesäolympialaisten pääareena. Stadionin katsojakapasiteetti oli tuolloin 103 000. Stadionilla järjestettiin olympialaisten avajaiset, päättäjäiset, yleisurheilu sekä jalkapallofinaalit. Huhun mukaan neuvostoliittolaiskeihäänheittäjän tullessa heittovuoroon heittopaikan takana sijainneet stadionin ovet avattiin, jotta kotimaan kilpailija saisi tuulen heittonsa taakse.

20. lokakuuta 1982 Lužnikilla tapahtui myöhemmin Lužnikin katastrofina tunnettu onnettomuus. Stadionilla oli käynnissä UEFA Cupin ottelu Spartakin ja Haarlemin välillä. Ottelun ollessa jo lisäajalla Spartak lisäsi 1–0-johtoaan tekemällä toisen maalin. Stadionilta poistumassa olleet katsojat kääntyivät takaisin ja törmäsivät stadionilta poistuviin katsojiin (käytössä oli vain yksi uloskäynti, koska katsojamäärä ei ollut merkittävä). Virallisen tiedon mukaan 66 ihmistä tallautui tai puristui kuoliaaksi, mutta silminnäkijälausuntojen perusteella on arveltu, että uhrien määrä oli todellisuudessa huomattavasti suurempi. Kyseessä oli joka tapauksessa yksi vakavimmista stadiononnettomuuksista urheilun historiassa.

Vuonna 2002 kentälle asennettiin FieldTurf -tekonurmialusta, joka on Kansainvälisen jalkapalloliiton (FIFA) ja Euroopan jalkapalloliiton (UEFA) luokituksissa paras tekonurmi.

UEFA valitsi Lužnikin vuoden 2008 Mestarien liigan loppuottelun pelipaikaksi. Ottelua varten tekonurmen tilalle asetettiin luonnonnurmi.

Vuonna 2013 stadionilla järjestettiin yleisurheilun maailmanmestaruuskilpailut.

Stadionilla järjestettiin vuoden 2018 jalkapallon maailmanmestaruuskilpailuiden otteluja, muun muassa kilpailuiden avaus- ja loppuottelu. Maailmanmestaruuskilpailuja varten Lužniki rakennettiin vuosina 2014–2017 kattoa ja julkisivua lukuun ottamatta kokonaan uudelleen ja muutettiin pelkäksi jalkapallostadioniksi.

Lähteet
-------

1. ↑  Suuri urheilujuhla.  *Helsingin Sanomat*, 1.8.1956, s. 13.
2. ↑  Moscow to host Champions League final on natural grass *ESPN*.  2.10.2006. Viitattu 27.11.2017.
3. ↑  Реконструкция Лужников - образец заботы о культурном наследии - мэр *m24.ru*.  25.7.2014. Viitattu 27.11.2017.
4. ↑  Neues Stadion-Design soll Kosten drücken *Stadionwelt*.  2.12.2013.  Arkistoitu 12.11.2017. Viitattu 27.11.2017.
5. ↑  Russia and Argentina re-open Luzhniki Stadium in style *FIFA.com*.  11.11.2017.  Arkistoitu 1.12.2017. Viitattu 27.11.2017.

Aiheesta muualla
----------------

* Kuvia tai muita tiedostoja aiheesta **Lužniki** Wikimedia Commonsissa

Mestarien liigan loppuottelun järjestäneet stadionit
*1993* Saksa Olympiastadion (München) | *1994* Kreikka Olympiako Stadio (Ateena) | *1995* Itävalta Ernst Happel (Wien) | *1996* Italia Stadio Olimpico (Rooma) | *1997* Saksa Olympiastadion (München) | *1998* Alankomaat ArenA (Amsterdam) | *1999* Espanja Camp Nou (Barcelona) | *2000* Ranska Stade de France (Pariisi) | *2001* Italia San Siro (Milano) | *2002* Skotlanti Hampden Park (Glasgow) | *2003* Englanti Old Trafford (Manchester) | *2004* Saksa Arena AufSchalke (Gelsenkirchen) | *2005* Turkki Atatürk Olimpiyat (Istanbul) | *2006* Ranska Stade de France (Pariisi) | *2007* Kreikka Olympiako Stadio (Ateena) | *2008* Venäjä Lužniki (Moskova) | *2009* Italia Stadio Olimpico (Rooma) | *2010* Espanja Santiago Bernabéu (Madrid) | *2011* Englanti Wembley (Lontoo) | *2012* Saksa Allianz Arena (München) | *2013* Englanti Wembley (Lontoo) | *2014* Portugali Estádio da Luz (Lissabon) | *2015* Saksa Olympiastadion (Berliini) | *2016* Italia
San Siro (Milano) | *2017* Wales Millennium Stadium (Cardiff) | *2018* Ukraina Kiovan olympiastadion (Kiova) | *2019* Espanja Wanda Metropolitano (Madrid) | *2020* Portugali Estádio da Luz (Lissabon)

Jalkapallon maailmanmestaruuskilpailujen loppuottelun järjestäneet stadionit
*1930* Uruguay Centenario (Montevideo) | *1934*  Nazionale (Rooma) | *1938* Ranska Stade Olympique (Pariisi) | *1950* Brasilia Maracanã (Rio de Janeiro) | *1954* Sveitsi Wankdorf (Bern) | *1958* Ruotsi Råsunda (Tukholma) | *1962* Chile Nacional (Santiago) | *1966* Englanti Wembley (Lontoo) | *1970* Meksiko Azteca (México) | *1974* Saksa Olympiastadion (München) | *1978* Argentiina Monumental (Buenos Aires) | *1982* Espanja Santiago Bernabéu (Madrid) | *1986* Meksiko Azteca (México) | *1990* Italia Stadio Olimpico (Rooma) | *1994* Yhdysvallat Rose Bowl (Pasadena) | *1998* Ranska Stade de France (Pariisi) | *2002* Japani International (Jokohama) | *2006* Saksa Olympiastadion (Berliini) | *2010* Etelä-Afrikka Soccer City (Johannesburg) | *2014* Brasilia Maracanã (Rio de Janeiro) | *2018* Venäjä Lužniki (Moskova) | *2022* Qatar Lusailin stadion (Lusail) | *2026* Yhdysvallat MetLife Stadium (New York)